Jonne Tammela

**Jonne Tammela** (s. 5. elokuuta 1997 Ylivieska) on suomalainen jääkiekkoilija, joka pelaa SM-liigajoukkue Ässissä. Hän on pelipaikaltaan vasen laitahyökkääjä, mutta on pelannut myös keskellä.

## Ura
### Seuraura
Tammela aloitti jääkiekkoilun Ylivieskan Jääkarhuissa jo nelivuotiaana. Kaudella 2011–2012 hän toimi YJK:n ja JHT Kalajoen yhdistetyn C-juniorijoukkueen kapteenina. Tammela oli joukkueen paras pistemies ja maalintekijä C-nuorten SM-karsinnoissa tehoilla 8+6=14 sekä C-nuorten I-divisioonan runkosarjassa tehoilla 41+43=84, joilla hän oli myös YJK/JHT:n paras syöttäjä. Tammela sijoittui koko sarjan maalipörssissä toiseksi edellään vain Ässien Juho Lammikko sekä pistepörssissä kolmanneksi. Hän voitti myös koko kevään 2012 pudotuspelien piste- ja maalipörssin tehoilla 15+12=27. Tammela voitti kaudella C-nuorten I-divisioonan mestaruuden.

Kaudeksi 2012–2013 Tammela siirtyi JYPiin, jossa hänelle kertyi pelejä sekä A-, B- että C-nuorissa, mutta enimmäkseen B:ssä. Kaudeksi 2013–2014 Tammela siirtyi KalPan A-nuoriin, mutta hän vahvisti kevätkaudella myös seuranjoukkueen B-nuoria, jonka paras maalintekijä Tammela oli pudotuspeleissä kuudella osumallaan Kasperi Kapasen kanssa. Hän voitti kauden päätteeksi B-nuorten SM-pronssia.

Huhtikuussa 2014 Tammela teki vuoden mittaisen SM-liigasopimuksen KalPan kanssa. Hän pelasi ensimmäisen miesten sarjaottelunsa 21. elokuuta 2014 Mestarien liigan avauskierroksella tšekkiläistä HC Sparta Prahaa vastaan. Tammela merkittiin KalPan 13. hyökkääjäksi. Liigadebyyttinsä hän teki 28. lokakuuta 2014 vieraissa Bluesia vastaan. Tammela merkittiin joukkueensa kolmosketjun oikeaan laitaan Mikael Ruohomaan ja Janne Kolehmaisen viereen. Hän sai ottelussa jääaikaa 9.01 minuuttia. Tammela avasi maalitilinsä SM-liigassa kahdella osumalla 13. tammikuuta 2015 vieraissa TPS:ää vastaan. Hänet palkittiin *[[Ilta-Sanomat|Ilta-Sanomien]]* kolmen tähden tähtipelaajana ja myös Antti Aalto valitsi Tammelan legendojen tähtien ykköstähdeksi. Yhteensä hänen tulokaskautensa 2014–2015 toi 32 runkosarjaottelussa neljä maalia. Pudotuspeleissä Tammela pelasi neljä ottelua ilman tehopisteitä. Marraskuussa 2014 hän teki kaksivuotisen jatkosopimuksen KalPan kanssa.

Tampa Bay Lightning varasi Tammelan neljännellä kierroksella 118. pelaajana . Samana kesänä myös OHL-joukkue Peterborough Petes varasi hänet 15. pelaajana , mutta Tammela jatkoi kaudella 2015–2016 uraansa kuitenkin KalPassa. Pääosin alkukauden loukkaantuminen ja alle 20-vuotiaiden MM-leiritys lyhensivät hänen runkosarjaansa 37 otteluun, joissa Tammela teki 13 tehopistettä. SM-liigakauden päätyttyä hän siirtyi vahvistamaan KalPan A-nuoria kevään 2016 pudotuspeleihin, jotka päättyivät SM-pronssiin.

Huhtikuussa 2016 Tammela teki kolmivuotisen NHL-tulokassopimuksen Tampa Bay Lightningin kanssa. Hän siirtyi loppukevääksi koesopimuksella AHL-joukkue Syracuse Crunchiin. Syksyn 2016 harjoitusleirin päätteeksi Lightning lähetti Tammelan hänet vuotta aiemmin varanneen OHL-joukkue Peterborough Petesin vahvuuteen. Hänen alkukautensa meni pilalle polvivamman vuoksi ja Tammela palasi kaukaloihin vasta marraskuussa 2016. Hänen polvensa ei kuitenkaan kestänyt ja Tammelan kausi 2016–2017 päättyi vain kahden runkosarjaottelun jälkeen. Hänen polvensa leikattiin tammikuussa 2017.

Kauden 2017–2018 Tammela aloitti nimettynä Syracuse Crunchin AHL-joukkueen vahvuuteen. Hän oli jälleen loukkaantumisen vuoksi pelaamatta koko alkukauden, kunnes tammikuussa 2018 Peterborough Petes kauppasi Tammelan OHL-oikeudet Sault Ste. Marie Greyhoundsiin vaihdossa ehdolliseen 15. kierroksen varausvuoroon kesälle 2018. Pian tämän jälkeen hän palasi kaukaloihin Crunchin paidassa. Tammela pelasi AHL:ssä loppukaudella 28 runkosarjaottelua tehopistein 3+3=6. Kaudella 2018–2019 hän pelasi Crunchissa 20 runkosarjaottelua tehopistein 1+3=4. Tammela pelasi yli puolet rikkonaisesta kaudestaan kuitenkin ECHL-joukkue Orlando Solar Bearsin vahvuudessa. Kauden jälkeen, toukokuussa 2019 Lightning asetti hänet ehdottomalle siirtolistalle aikomuksenaan ostaa Tammelan sopimus ulos. Lopulta mikään toinen NHL-seura ei napannut häntä organisaatioonsa vuorokauden kuluessa.

Tammela palasi kaudeksi 2019–2020 Suomeen ja siirtyi kaksivuotisella sopimuksella Rauman Lukkoon. Hänen seuravalintansa taustalla oli myös Tammelaa KalPassa valmentanut, Lukon päävalmentaja Pekka Virta. Tammela teki SM-liigan yhden kauden piste-ennätyksensä tehoilla 17+13=30. Hän oli Lukon kolmanneksi paras maalintekijä. Tammela teki SM-liigauransa ensimmäisen hattutempun 18. joulukuuta 2019 vieraissa HIFK:ta vastaan. Hänen kolmas osumansa syntyi ylivoimalla ja se jäi Lukon 5–2-voittoon päättyneen ottelun voittomaaliksi. Tammela keräsi ottelussa myös yhden syöttöpisteen oltuaan kakkosyöttäjänä Justin Danforthin tekemään maaliin. Arttu Luttinen valitsi hänet ottelun Alumnien tähtien ykköstähdeksi. Kauden 2020–2021 päätteeksi Tammela voitti Suomen-mestaruuden.

Kaudeksi 2021–2022 Tammela siirtyi kaksivuotisella sopimuksella TPS:ään. Hän aloitti kautensa vasta marraskuussa 2021 oltuaan sivussa alkukauden. Tammela pelasi runkosarjassa 37 ottelua ja hän jakoi 12 osumallaan joukkueen sisäisen maalipörssin kolmannen sijan Jack Rodewaldin kanssa. Tammela kärsi loukkaantumisista myös pudotuspeleissä, jotka päättyivät hänellä viidenteen välieräotteluun, kun Ilveksen Tuomas Salmela taklasi Tammelaa maalin takana. Ilves saavutti kauden päätteeksi SM-hopeaa.

Tammela jakoi kaudella 2022–2023 tehoilla 9+13=22 TPS:n sisäisen pistepörssin neljännen sijan Topias Haapasen kanssa. Pudotuspelien ensimmäisen kierroksen toisessa ottelussa 14. maaliskuuta 2023 Ässiä vastaan hän teki joukkueensa 3–2-voittomaalin ylivoimalla 3.26 minuuttia ennen varsinaisen peliajan päättymistä. Antti Aalto valitsi Tammelan ottelun Alumnien tähtien ykköstähdeksi. TPS kuitenkin hävisi ottelusarjan seuraavassa ottelussa Ässien edettyä puolivälieriin voitoin 2–1.

Kaudeksi 2023–2024 Tammela siirtyi vuoden mittaisella sopimuksella SaiPaan. Hän oli kuitenkin alkukauden sivussa vamman vuoksi, kunnes Tammela palasi kaukaloihin joulukuussa 2023.

Kaudeksi 2024–2025 Tammela siirtyi kaksivuotisella sopimuksella Ässiin. Tammela kärsi kyseisellä kaudella loukkaantumisesta, jonka vuoksi hän pelasi 39 ottelua runkosarjassa tehopistein 9+12=21. Pudotuspeleissä Tammela pelasi 10 ottelua tehopistein 1+5=6 ollessaan jaetusti Ässien toiseksi tehokkain pelaaja Valtteri Viljasen, Dylan Fabren sekä Valtteri Lipiäisen kanssa. 

Kaudella 2025–2026 Tammela teki uransa kolmannen hattutempun 18. lokakuuta pelatussa ottelussa HIFK:ta vastaan. Samalla Tammelasta tuli SM-liigahistorian toinen pelaaja kautta aikojen, joka on onnistunut tekemään urallaan kolme hattutemppua HIFK:ta vastaan. Tammela valittiin SM-liigan lokakuun pelaajaksi oltuaan kuukauden tehokkain pelaaja tehtyään 11 otteluun kahdeksan maalia ja yhteensä 17 tehopistettä. Kaikkiaan Tammela saavutti syys-lokakuun 15 ottelussa 20 tehopistettä. Vastaavaan pistemäärään on Ässien pelaajista viimeksi yltänyt Arto Javanainen syksyllä 1990 samassa ottelumäärässä.

### Maajoukkueura

Tammela pelasi alle 18-vuotiaiden MM-kilpailuissa vuonna 2015, jolloin hän voitti hopeaa. Tammela pelasi myös alle 18-vuotiaiden Ivan Hlinkan muistoturnauksessa vuonna 2014. Hän putosi viimeisten joukossa alle 20-vuotiaiden MM-leiriryhmästä vuoden 2016 turnaukseen. Yhteensä Tammela on pelannut 17 nuorten ja 48 poikien maaottelua tehopistein 17+37=54.

## Muuta
Tammelan isä Pasi on entinen alempien sarjojen hyökkääjä. Myös hänen pikkuveljensä Jussi ja Jeremi pelaavat ammatikseen jääkiekkoa.

## Tilastot

## Lähteet
*
*
*

### Viitteet